**Proces - verbal**

**al ședinței extraordinare a Consiliului Județean Vrancea**

**din data de 8 februarie 2023**

În data de 8 februarie 2023, la sediul Consiliului Județean Vrancea din Focșani, b-dul Dimitrie Cantemir nr. 1, a avut loc ședința extraordinară a Consiliului Județean Vrancea convocată prin Dispoziția președintelui consiliului județean nr.35 din 03.02.2023.

Cu îndeplinirea procedurilor legale în materie, lucrările ședinței au fost conduse de președintele Consiliului Județean Vrancea, domnul Cătălin Toma, care a precizat că ședința se desfășoară prin platforma online de videoconferință/teleconferință Zoom, caracterul public al acesteia fiind asigurat prin publicarea pe site a minutei, imediat dupa ședință, și prin transmiterea dezbaterilor online.

Cvorumul necesar pentru ca ședința sa fie legal constituită a fost întrunit, prezenți fiind 32 de aleși județeni din care - 31 de consilieri județeni din 31 de consilieri județeni în funcție, plus președintele consiliului județean.

**Președintele Consiliului Județean Vrancea, domnul Cătălin Toma,**  a precizat că pentru achitarea drepturilor salariale aferente lunii ianuarie 2023 este necesară stabilirea salariilor de bază pentru funcțiile publice și contractuale utilizate în anul 2023, atât în cadrul Consiliului Județean Vrancea, cât și în instituțiile de sub autoritatea acestuia.

A fost prezentată ordinea de zi a ședinței pe care a fost înscris un singur proiect de hotărâre:

1. „Stabilirea salariilor de bază pentru funcțiile publice și contractuale din cadrul familiei ocupaționale „Administrație”, utilizate în cadrul aparatului de specialitate al Consiliului Județean Vrancea, cabinetele demnitarilor și în cadrul instituțiilor subordonate acestuia, în anul 2023” .

**Fiind supusă votului plenului consiliului județean, ordinea de zi a fost aprobată în unanimitate. (32 de voturi ”pentru”)**

Președintele consiliului județean a menționat că au fost îndeplinite toate procedurile impuse de Codul Administrativ, proiectul de hotărâre înscris pe ordinea de zi fiind însoțit de raportul compartimentului de specialitate si de avizul comisiei de specialitate, care au fost transmise prin posta electronica. Totodată, a reamintit consilierilor județeni că, în situația in care se află în conflict de interese, aceștia au obligaţia sa nu participe la adoptarea proiectului de hotărâre în cauză și să anunţe acest fapt la începutul şedinţei pentru a se consemna în procesul-verbal.

Ulterior, s-a trecut la dezbaterea proiectului de hotărâre privind „Stabilirea salariilor de bază pentru funcțiile publice și contractuale din cadrul familiei ocupaționale „Administrație”, utilizate în cadrul aparatului de specialitate al Consiliului Județean Vrancea, cabinetele demnitarilor și în cadrul instituțiilor subordonate acestuia, în anul 2023” .

**Domnul consilier județean Cristian Dănuț** a precizat că, analizând coeficienții, a constatat că nu se respectă principiul ierarhizării pe verticală și pe orizontală în cazul funcțiilor de execuție, existând diferențe foarte mari între un funcționar public principal și un superior, sau între un superior și un șef de birou. A apreciat că în aceasta perioadă grea din punct de vedere economic nu este firesc ca cei care au salarii mici să nu beneficieze de majorarea acestora, doar pentru că nu pot fi mărite și salariile funcționarilor publici de conducere. Având în vedere aceste aspecte, domnul consilier a anunțat că grupul consilierilor PSD va vota împotriva acestui proiect de hotărâre.

**Șeful Serviciului Resurse umane și informatică, doamna Manuela Turcu,** a menționat că, prin raportare la înmulțirea salariului minim pe economie de 3000 de lei cu coeficienții aferenți funcțiilor de execuție, s-ar ajunge in situația ca un funcționar public executant sa aibă un salariu apropiat de cel al unei funcții de conducere. Astfel, nu ar mai fi respectat principiul ierarhizării pe orizontala si verticala. Din acest motiv s-a procedat la menținerea salariilor la nivelul lunii decembrie 2022.

**Secretarul general al județului, doamna Raluca Dan,** a precizat ca pentru a putea fi stabilit salariul angajaților consiliului județean si celor din instituțiile subordonate acestuia, prin înmulțirea salariului minim pe economie de 3000 de lei cu coeficienții aferenți funcțiilor, ar însemna încălcarea Legii bugetului care prevede faptul ca cheltuielile de personal trebuie sa se încadreze in bugetul de venituri stabilit si aprobat de către autoritatea locala. Bugetul județului Vrancea, aprobat in ședința anterioara, nu are inclus in el si aceasta majorare salariala. De asemenea, a mai menționat ca aceasta majorare nu poate fi aplicata doar anumitor funcții si nici ca un anumit funcționar public ar putea renunța la dreptul sau salarial.

Secretarul general al județului a subliniat, ca dintr-o simulare făcută de Serviciul Resurse umane si informatica reiese ca, prin stabilirea salariului prin înmulțirea salariului minim pe economie de 3000 de lei cu coeficienții aferenți funcțiilor, un funcționar public de execuție ar avea salariul mai mare decât un șef de birou sau de serviciu, ceea ce ar fi inadmisibil.

**Președintele Consiliului Județean Vrancea, domnul Cătălin Toma,**  a completat ca in cuprinsul proiectului de hotărâre s-a precizat si posibilitatea modificării acesteia in situația apariției unor modificări legislative sau emiterii unor decizii ale Curții Constituționale.

**Domnul consilier județean Lepădatu Mihăița** a amintit discuțiile care s-au purtat la momentul adoptării bugetului județului Vrancea si a întrebat daca exista posibilitatea apariției unor conflicte juridice la nivelul Consiliului Județean Vrancea, având in vedere proiectul de hotărâre supus dezbaterii, si daca au apărut clarificările așteptate la nivel legislativ. Totodată, a dorit sa știe care este impactul asupra bugetului provocat de eventualele majorări salariale si, de asemenea, care este motivul pentru care in referatul proiectului de hotărâre , inclusiv in proiect, sunt invocate hotărâri de Guvern abrogate.

 **Președintele Consiliului Județean Vrancea, domnul Cătălin Toma,**  a precizat ca nu exista pericolul apariției unui conflict juridic întrucât a fost respectata legislația in vigoare la acest moment.

**Șeful Serviciului Resurse umane și informatică, doamna Manuela Turcu,** a menționat că a fost aplicata aceeași procedura ca si la funcțiile alese, rămânând la nivelul salariului minim din anul 2020, adică 2230 de lei, iar la nivelul instituțiilor subordonate s-a rămas la nivelul anului 2021, respectiv 2300 de lei.

**Domnul consilier județean Vasile Melinte** a subliniat faptul ca aceste majorări salariale trebuiau discutate înainte de aprobarea bugetului pentru a fi incluse in conținutul acestuia si pentru ca sa nu se invoce la acest moment lipsa banilor din buget. A mai întrebat de unde vor fi luați banii necesari majorărilor salariale in eventualitatea unei decizii favorabile a Curții Constituționale. Totodată, a mai amintit ca in sectorul particular se fac aceste majorări raportate la salariul minim pe economie de 3000 de lei.

**Secretarul general al județului, doamna Raluca Dan,** a menționat ca la momentul întocmirii bugetului județului Vrancea si a aprobării acestuia, nu exista un temei legal in baza căruia sa fie incluse in capitolul Funcționare sumele care sa acopere aceste majorări salariale.

**Domnul consilier județean Cristian Dănuț** a precizat ca grupul consilierilor PSD nu dorește majorarea doar pentru anumiți salariați, existând varianta întocmirii unui proiect de hotărâre distinct cu actualizarea indicatorilor. Acesta este motivul pentru care nu vor vota proiectul de hotărâre supus dezbaterii.

**Domnul consilier județean Alexe Vasile** a remarcat ca nu exista un proces verbal privind consultarea organizațiilor sindicale de la nivelul Consiliului Județean Vrancea si ca in cuprinsul proiectului de hotărâre sunt invocate acte normative abrogate.

**Secretarul general al județului, doamna Raluca Dan,** a amintit ca salariile nu sunt stabilite de consiliul județean si ca prin proiectul de hotărâre dezbătut urmează sa se stabilească valoarea cu care se vor înmulți coeficienții de salarizare. Astfel, in acest caz nu este aplicata hotărârea de Guvern abrogata, ci doar se face referire la salariul minim prevăzut in acel act normativ. In ceea ce privește lipsa punctului de vedere al Comisiei paritare din cadrul consiliului județean, secretarul general al județului a precizat ca aceasta nu este o situație in care se negociază salariul, acesta fiind negociat la momentul in care au fost stabiliți coeficienții de salarizare. Totodată, a menționat ca nu va semna de legalitate nicio dispoziție care încalcă Legea nr.153/2017 si Ordonanța de Urgenta a Guvernului nr.168/2022. In eventualitatea unei decizii a Curții Constituționale potrivit căreia actul normativ supus dezbaterii este constituțional, va exista si cadrul legal care va permite emiterea dispozițiilor. Sumele aferente majorării salariale vor fi distribuite din capitolul Funcționare, urmând ca in luna iulie sa fie aprobata o rectificare a bugetului.

**Fiind supus votului, proiectul de hotărâre a fost respins cu 16** **voturi ”*pentru*” , 14 voturi ”*împotriva*” si 2 „ abțineri”.**

Epuizându-se punctele înscrise pe ordinea de zi, președintele consiliului județean a declarat închise lucrările ședinței extraordinare a Consiliului Județean Vrancea din 8 februarie 2023.

 **Președintele**

**Consiliului Județean Vrancea**

**Cătălin TOMA**

 **Secretar general al județului**

 **Raluca Dan**